[bookmark: _GoBack]Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20) постапувајќи по Жалбата изјавена од oд Македонското здружение на млади правници – МЗМП Скопје, застапувано од претседателката Б.Б.С., поднесена против Решение на Министерство за внатрешни работи, по предметот Барање за пристап до информации од јавен карактер, на 05.06.2026 година, го донесе следното

Р Е Ш Е Н И Е

1.Жалбата изјавена од oд Македонското здружение на млади правници – МЗМП Скопје, застапувано од претседателката Б.Б.С., поднесена против Решение на Министерство за внатрешни работи рег.бр.16.1.2-19/2 од 12.01.2026 година, заведена во Агенцијата со бр.08-47 на 21.04.2026 година, по предметот Барање за пристап до информации од јавен карактер СЕ УВАЖУВА и предметот се враќа на повторно постапување пред првостепениот орган.
2.Решението на Имателот на информации рег.бр.16.1.2-19/2 од 12.01.2026 година СЕ ПОНИШТУВА.
3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Македонското здружение на млади правници – МЗМП Скопје, застапувано од претседателката Б.Б.С., како што е наведено во Жалбата, на 11.12.2025 година поднело Барање за пристап до информации од јавен карактер до Министерство за внатрешни работи, со кое побарало електронски запис и по е-маил  да му се достави следната информација од јавен карактер поврзана со системот за видео- надзор „Безбеден град“ (Safe-City), официално соопштение на МВР е активен во пробен период:
„1. Правната основа врз која МВР го воспоставило и спроведува системот, со точниот наслов, број и датум на актите и законските одредби на кои се повикуваат.
2.Проценката на влијанието врз приватноста (ПВП) за системот, доколку е изготвена, со точен наслов, број и датум.
3. Одобрението од Агенцијата за заштита на личните податоци согласно....
4.Општиот технички опис на системот „Безбеден град“, од кој се гледа видот на уредите, опсегот на снимање, функциите на системот, како и начинот...
5.Техничката документација на системот, вклучително и критериумите за избор на локации, техничките параметри на уредите...
6. Локациите на сите уреди/камери кои се дел од системот ‘Безбеден град’. Доколку МВР смета дека овие информации не се јавно достапни, барам да ја доставите одлуката, актот или друг писмен документ со кој е утврдено нивното необјавување/ ограничување, заедно со точната правна основа на која се темели таквото ограничување.
7.Роковите на чување на податоците добиени преку системот, вклучително и...
8. Политиките и процедурите за обработка, пристап, чување и бришење на податоците, со наведување на кои организациони единици или службени лица...
9. Договорите, меморандумите или другите акти за соработка меѓу МВР и Град Скопје, како и евентуалните трети субјекти (ИТ оператори)..
10.Одлуката или документот со кој е воспоставен „пробниот период”, со точен број, датум, цел обем и времетраење.
11. Агрегирани податоци за бројот на евидентирани прекршоци...
12. Доколку некој од наведените документи не постои, бараме МВР да достави писмена потврда за неговото непостоење. “
Постапувајќи по ова Барање, Имателот на информации до Барателот доставил Известување за продолжување на рокот за одговор со рег.бр.16.1.2-1767/4 од 12.12.2025 година, по што на Барателот му доставил Решение со рег.бр.16.1.2-19/2 од 12.01.2026 година со кое Барањето на Барателот делумно се одбива. Во Образложението на Решението е наведено: „…Министерство за внатрешни работи го спроведе задолжителниот „Тест на штетност” со рег.бр. 16.1.2-19/1 од 12.01.2026 година утврдувајќи дека со давањето на дел од бараната информација ќе има последици врз работењето на Министерството.... прашања кои се однесуваат на технички опис на системот „Безбеден град“, од кој се гледа видот на уредите, опсегот на снимање, функциите на системот, како и начинот...Ве известуваме дека бараните потаци се класифицирани со соодветен степен на класификација и согласно истото во таа насока е и одгловорот од Министерство за внатрешни работи...Во однос на правната основа врз која Министерство за внатрешни работи го воспоставило и спроведува системот, со точниот наслов, број и датум на актите и законските одредби...“. Во продолжение на оспореното Решение се цитираат членови од Законот за безбедност на сообраќајот на патиштата.
Незадоволен од наведеното Решение, Барателот на информации во законски предвидениот рок поднесе Жалба, заведена во Агенцијата со бр.08-47 на 21.04.2026 година. Во Жалбата е наведено: „...по значителен дел од Барањето воопшто не е постапено...дел од бараните информации се неосновано одбиени со општо и неконкретизирано образложение...“. 
Агенција, преку е-маил заведен со бр.08-47 од 05.05.2026 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации на 19.05.2026 годин  преку мејл достави Произнесување по однос на жалба и Дополнување на Решение за делумно одбивање на пристап со рег.бр. 16.1.2-19/10 од 19.05.2026 година, заведен во Агенцијата со бр.08-47.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган, поради следното:
По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение со кое Барањето на Барателот делумно се одбива, истото соодветно не го образложил  и не му ги доставил во целост бараните информации на начин и во форма наведени во Барањето. Дотолку повеќе што со доствувањето на дополнително Дополнување на Решение за делумно одбивање на пристап со рег.бр. 16.1.2-19/10 од 19.05.2026 година наведува „...Во однос на првото прашање од барањето...документ е одлуката на Владата на Република Северна Македонија скт д29/1 од 28.09.2023 година. Во однос на четвртото, петтото и шестото прашање актите се со број СД11-9/3 од 08.02.2023 година, СД22.7-03-3/3 од 10.02.2023 година и СД22.7-03-16/1 од 27.02.2023 година...имаат само овластени лица со безбедносен сертификат, а секоја употреба се врши исклучиво врз основа на закон и со соодветно службено одобрување...нема склучено меморандум со Град Скопје или други трети страни...за спроведување на пробниот период не е донесен посебен акт или одлука за негово воспоставување...”
Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 од истиот Закон, е должен да ја информира јавноста со објавување на податоци од негова надлежност и други информации кои произлегуваат од надлежноста и работата на имателот на информацијата.
Во конкретниот случај, Имателот на информации при донесувањето на оспореното Решение наведува дека е спроведен задолжителниот тест на штетност со посебен документ, кој не е доставен до Агенцијата за разгледување, ниту е доставен доказ дека бараната информација е класифицирана информација со соодветен степен на класификација.
Што се однесува на одбивањето на пристапот до бараните информации во конкретниот случај, точно е дека согласно член 6 став 1 алинеа 1 од Законот за слободен пристап до информации од јавен карактер, имателите на информации можат да одбијат барање за пристап до информација која врз основа на закон претставува класифицирана информација со соодветен степен на класификација.
Согласно член 6 став 1 точка 3 од Законот за класифицирани информации „класифицирана информација“ е информација од делокругот на работа на орган на државната и локалната власт основан согласно Уставот на Република Северна Македонија и со закон, правно лице основано од Републиката или од општините, градот Скопје и општините во градот Скопје или други правни лица којашто се однесува на јавната безбедност, одбраната, надворешните работи или безбедносни или разузнавачки активности на државата која согласно со закон мора да се заштити од неовластен пристап и е обележана со соодветен степен на класификација согласно со овој закон. 
Во случајов, Имателот на информации во своето Решение само наведува дека се работи за класифицирана информација, без притоа да приложи доказ за тоа.
Во конкретниот случај, Имателот на информации е должен одново да го разгледа Барањето и да донесе Решение согласно со Законот за слободен пристап до информации од јавен карактер, со тоа што ќе му ги достави побараните информации на начин и во форма наведени во Барањето.
 При повторното постапување по предметот, Имателот на информации е должен да постапи по укажувањата на Агенцијата.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

  Директор,
Петар Гајдов









Доставено до:
- архива на Агенцијата 
- жалителот/барател на информацијата
- имател на информацијата

